*București, 26 iunie 2019*

**Debutează Concursul Național de Artă “Imaginile lui Enescu”**

Proiect asociat Festivalului Internațional “George Enescu”, ediția 2019

Astăzi se lansează apelul pentru înscrieri în **Concursul Național de Artă “Imaginile lui Enescu”**, un proiect asociat Festivalului Internațional “George Enescu” în cadrul ediției 2019 și adresat artiștilor plastici români. Conceptul concursului are ca punct central re-interpretarea creației enesciene într-un alt limbaj artistic, propunându-și să mențină viu și proaspăt dialogul despre opera lui George Enescu și, totodată, să încurajeze abordările ei multi-disciplinare.

Concursul este deschis pentru lucrări de grafică și pictură, invitația de participare fiind adresată atât artiștilor consacrați, cât și artiștilor tineri, studenți sau proaspăt absolvenți ai universităților de artă din România. Concursul național de artă “Imaginile lui Enescu” se va derula în perioada 1 iulie - 1 septembrie 2019 și îi va provoca pe artiști să transpună în imagini plastice șase dintre creațiile semnate de George Enescu.

Piesele alese spre ilustrare pentru această primă ediție a concursului sunt: (1) ”Impresii din copilărie”, pentru vioară și pian, opus 28, (2) Uvertura ”Vox Maris”, (3) Suita nr. 3 pentru orchestră - „Săteasca”, Op. 27, (4) Suita nr. 2 pentru pian în re major, (5) Suita nr. 3 pentru pian, opus 18 și (6)„Șapte cântece pe versuri de Clément Marot”, opus 15.

Concursul național de artă “Imaginile lui Enescu” este lansat printr-un parteneriat între organizatorul Festivalului Internațional “George Enescu” (Artexim) și Primăria Municipiului București prin Centrul Cultural Expo Arte, ca parte din seria programelor asociate ediției 2019 a Festivalului, și beneficiază de sprijinul Uniunii Artiștilor Plastici, al Universității Naționale de Arte București, Universității Naționale de Artă și Design din Cluj-Napoca și Universității de Vest din Timișoara, implementarea proiectului fiind realizată cu sprijinul Proiectului Cultural Contemporanii.

”*Concursul este un extraordinar dialog al artelor, la propriu, care am convingerea că va scoate la lumină sensuri noi și bogate, pentru public, în primul rând. Iubitorii muzicii lui Enescu, critici și virtuozi deopotrivă, au vorbit dintotdeauna despre uluitoarea plasticitate a creației enesciene. Cu atât mai mult, credem că aceasta va avea un efect de accelerator de creativitate și așteptăm cu nerăbdare să vedem pe simeze ecoul creației maestrului prin filtrul artiștilor plastici români*”, a spus **Mihaela Păun, director Centrul Cultural Expo Arte.**

Într-o primă etapă, lucrările vor fi notate de un juriu specializat în arte vizuale, format din profesori din cadrul Universităților de Artă. În etapa a doua, lucrările selectate vor fi evaluate de un juriu format din muzicieni apropiați de opera lui George Enescu.

**Comisia de selecție** va fi formată din: prof. univ. dr. Ioan Sbârciu, de la UAD Cluj-Napoca, prof. univ. dr. Vică Adorian, de la FAD Timișoara, prof. univ. dr. Eugen Al. Gustea, de la UNArte București. Ei vor fi asistați de asist. univ. dr. Constantin Medeleanu, de la UNArte București, lector univ. dr. Ioan Gherman, de la FAD Timișoara.

Din **juriul de muzicieni** vor face parte: violonistul Remus Azoiței, profesor la Royal Academy of Music, Gabriel Bebeșelea - dirijorul Filarmonicii de Stat Transilvania, Tiberiu Soare - dirijorul Operei Naționale, pianistul Josu de Solaun și violonistul Alexandru Tomescu.

Lucrările selectate vor fi prezentate, în premieră, în perioada 16-22 septembrie, în ultima săptămână din cadrul ediției 2019 a Festivalului Internațional “George Enescu”, într-o expoziție dedicată, care va include și ceremonia de acordare a premiilor.

Punctând impactul vizat, **Mihai Constantinescu, directorul Festivalului Internațional George Enescu** a subliniat: ”*Lucrările plastice care vor ilustra operele lui George Enescu în cadrul concursului vor deschide o nouă cale pentru audiență de a recepta creațiile acestuia. Totodată, multiplicăm prilejurile pentru un public cât mai divers de a se întâlni cu creația enesciană, menținând astfel activ un dialog relevant pe această temă chiar și în afara sălilor de concerte. Este un scop pe care l-am vizat cu toată varietatea de acțiuni asociate ediției din acest an a Festivalului Internațional George Enescu, diversificând, astfel, experiența festivalieră pentru public și extinzând interacțiunea între diversele forme de limbaj artistic pe tema operei enesciene.*”

**Etapele Concursului național de artă ”Imaginile lui Enescu” vor fi:**

01 iulie-15 august 2019: depunerea și validarea lucrărilor pentru selecție;

24 august-25 august 2019: selecția lucrărilor în concurs;

26 august-01 septembrie 2019: jurizarea lucrărilor selectate în concurs;

01 septembrie 2019: publicarea rezultatelor concursului.

În cadrul Concursului național de artă ”Imaginile lui Enescu”vor fi oferite **cinci premii**:

1. Premiul *Imaginile lui Enescu 2019*, constând în 1.000 euro
2. Premiul la secțiunea Pictură - categoria Artist Consacrat, 500 euro
3. Premiul la secțiunea Pictură - categoria Tinere Talente, 500 euro
4. Premiul la secțiunea Grafică - categoria Artist Consacrat, 500 euro
5. Premiul la secțiunea Grafică - categoria Tinere Talente, 500 euro

Depunerea lucrării realizate se va efectua prin completarea formularul de depunere, disponibil pe site-ul [www.imaginileluienescu.ro](http://www.imaginileluienescu.ro) începând cu data de 01 iulie 2019 până la data de 15 august 2019, și prin încărcarea unei singure fotografii a lucrării în formatele JPG, JPEG sau PNG.

Toate detaliile privind etapele concursului, modalitățile de înscriere, regulamentul și criteriile de eligibilitate sunt accesibile pe pagina web dedicată [http://imaginileluienescu.ro](http://imaginileluienescu.ro/)

* **// -**

**Despre** [Festivalul Internațional „George Enescu”](https://www.festivalenescu.ro/)

Ajuns la cea de-a XXIV-a ediție, Festivalul Internațional George Enescu se va desfășura în perioada 31 august-22 septembrie 2019. În sălile de concerte din București, vor urca pe scenă peste 2.500 dintre cei mai valoroși muzicieni ai lumii, având 50 de naționalități și vor fi prezentate 84 de concerte și recitaluri. Ediția din acest an a festivalului totalizează 34 de prezențe în premieră în România: 25 de artiști, printre care Marion Cotillard, Kiril Petrenko, Mitsuko Uchida și nouă orchestre de talie mondială. Ediția 2019 a Festivalului Internațional George Enescu își așteaptă publicul la Sala Palatului, Ateneul Român, Sala Radio, Sala Mică a Palatului, la sala George Enescu de la Universitatea Națională de Muzică și la Teatrul Excelsior. Concertele și recitalurile sunt grupate în șase mari secțiuni: „Mari orchestre ale lumii”, „Concertele de la miezul nopții”, „Recitaluri și concerte camerale”, „Muzica secolului XXI”, „Mozart Week in Residence” și „Forumul Internațional al Compozitorilor”. De asemenea, vor avea loc concerte și evenimente în Piața Festivalului, conferințe, lansări de discuri și de carte, spectacole extraordinare.

Pentru mai multe detalii: <https://www.festivalenescu.ro/>

**Contacte pentru presă:**

simona@festivalenescu.ro, + 40 746. 124. 388

anamaria.onisei@festivalenescu.ro, +40 732. 338. 010